Sakeman in Kaapstad ontvoerArgieffoto: SAPD Die polisie het ŉ volskaalse soektog van stapel gestuur na ŉ sakeman wat Maandagoggend by sy onderneming in Kaapstad ontvoer is. Die Wes-Kaapse polisie het in ŉ verklaring gesê die sakeman, Layaqat Allie Parker (65), is glo deur vyf onbekende verdagtes by sy sakeonderneming in De Greens in Parow ontvoer. “Die slagoffer het in die parkeerterrein onder sy sakeonderneming ingery toe ŉ dubbelkajuitbakkie hom agtervolg het. By die hek het die verdagtes ŉ vuurwapen op die veiligheidswag gerig, hom in ŉ toilet ingedwing, sy selfoon gevat en hom toegesluit,” het die polisie gesê. Die verdagtes het Parker in die parkeergebied oorval en hom in hul voertuig ingeboender en weggery. Die polisie ondersoek ŉ saak van ontvoering en gewapende roof. Die polisie het ŉ beroep op die publiek gedoen om met enige inligting na vore te kom wat die polisie in sy ondersoek kan bystaan. Bel konst. Chesron de Vries by 082 493 8472.